勾龍元應以詩送王子友從譙綿竹之招語多見及次韻奉酬
作者：李流謙
朝代：宋

paragraphs: 取友須四方，不去誰汝縶。
君慙棧豆戀，自了非駿骨。
王郎惠然來，車從暖寒寂。
鸞鵠照清泚，餘子可廝役。
手把一紙書，髯兄我重客。
白虹貫襟袖，新詩玉剖石。
女須翁絕憐，茂苑蘭所宅。
殷勤記君意，倚頼耕寸筆。
一朝存沒異，悵恨頭欲白。
慰眼君自足，有兒况英物。
盤谷宗斯文，向來指正脈。
遺藁敬相授，補亡綴離析。
此翁不可見，此婿未易得。